देवहा
देवहा रामगंगा की एक सहायक नदी है। शिवालिक पहाड़ियों से निकलने वाली यह नदी उत्तराखण्ड और उत्तर प्रदेश राज्यों से होकर बहती है। उत्तराखण्ड के कुमाऊं क्षेत्र में इसे नन्दा या नन्धौर के नाम से जाना जाता है। मैदानी भाग में प्रवेश करने पर इस नदी का नाम देवहा पड़ जाता है। इसे गर्रा नाम से भी जाना जाता है। सिखों का पवित्र तीर्थस्थल, नानकमत्ता देवहा के तट पर ही स्थित है, और यहीं पर नदी के ऊपर नानक सागर बांध का निर्माण भी किया गया है। पीलीभीत, बीसलपुर, शाहजहाँपुर और सांडी इसके तट पर स्थित अन्य प्रमुख नगर हैं।